L-Italja salvat 329 immigrant f’nofs ta’ baħar, jiem wara li l-missjoni ta’ salvataġġ Mare Nostrum li salvat aktar minn mitt elf immigrant mill-Afrika u l-Lvant Nofsani ġiet fi tmiemha biex tħalli post għal skema iżgħar tal-Unjoni Ewropea. L-immigranti qalu li huma mis-Sirja, l-Iran, il-Libja, l-Eġittu, l-Eritrea, u s-Sudan, kienu bejn sema u ilma f’nofs ta’ baħar fuq dgħajsa tas-sajd. L-immigranti salvati, fosthom ħames nisa tqal, iddaħħlu lbieraħ fil-port ta’ Pozzallo fi Sqallija. Aktar kmieni dan ix-xahar l-Italja qablet li tibda taħdem f’missjoni ta’ salvataġġ ferm aktar limitata minn Mare Nostrum. Il-missjoni Triton immexxija mill-aġenżija li tħares il-fruntieri tal-Unjoni Ewropea Frontex. Wieħed u għoxrin pajjiż tal-Unjoni Ewropea qed jikkontribwixu f’din il-missjoni, li iżda se tkun limitata għal rondi fuq l-ibħra fi 30 mil nawtiku mill-kosta Taljana, waqt li Mare Nostrum kien jilħaq il-Mediterran lejn il-kosta tal-Libja.